stanford-oval/wikipedia huggingface dataset:
מיכאל יעקב ישראל
ביוגרפיה

נולד ברודוס בסביבות שנת תק"נ (1790) לאביו הרב חיים יהודה ישראל שהיה רב העיר. בצעירותו למד אצל הרב אברהם הלוי רב העיר, ושימש כשוחט וכשליח ציבור.
בשנת תקפ"א (1821), לאחר עליית אביו לירושלים ובהיותו בן 31, החל לשמש כרב הראשי של רודוס.
בפרשת עלילת הדם ברודוס (1840) היה הרב בין הנחקרים בפרשה על ידי מושל האי והקונסולים האירופאיים. בניסיון לשכנעו "להתוודות" ברצח הוא עונה ונתלה, יחד עם דוד מזרחי, מנכבדי הקהילה, על ווים בתקרה בנוכחות הקונסולים האירופיים. מזרחי איבד את הכרתו לאחר שש שעות, בעוד שהרב הוחזק שם במשך יומיים עד שסבל מדימום. למרות העינויים שעברו, לא הרב ולא מזרחי הודו ברצח והם שוחררו לאחר כמה ימים.
תקופה מסוימת שהה במצרים לשם טיפול בירושת אחי זקנו, רבי ידידיה שלמה ישראל, אב בית הדין באלכסנדריה.
בשנת תרי"ג עלה ארצה והתיישב בירושלים. תחתיו הוא מינה את שני גיסיו לרבני העיר. כשנה לאחר עלייתו ארצה נפטר הראשון לציון הרב יצחק קוב'ו ורצו רבני העיר למנותו לתפקיד תחתיו. הרב ישראל דחה את ההצעה בשל העובדה שהרב חיים נסים אבולעפיה, אז הרב בטבריה, היה מבוגר ממנו. לבסוף מונה לתפקיד אב בית הדין בירושלים, ובבית דינו ישבו הרבנים אברהם אשכנזי (לימים הראשון לציון), אהרן עזריאל ומשה פארדו.
הרב ישראל נפטר בירושלים, ביום י' אייר תרט"ז (1856) ונקבר בבית הקברות הר הזיתים. ספדו לו בירושלים, ברודוס ובאיזמיר.
ביוגרפיה > חיבוריו

שנות ימין – דרושים, שני חלקים
יד ימין – שו"ת. צורף לפרויקט השו"ת
ביוגרפיה > ילדיו

הרב רחמים חיים יהודה ישראל – רב העיר רודוס בין השנים תרמ"ה – תרנ"א.
הרב ידידיה יוסף ישראל (נפטר ב-15 בספטמבר 1918) קבור בבית הקברות היהודי ברודוס.
ציפורה ריינה נישא לרב רפאל יצחק ישראל – רב העיר רודוס ואב בית דין הספרדי בירושלים.
לקריאה נוספת

שמעון מרכוס, תולדות הרבנים למשפחת ישראל מרודוס, הוצאת ראובן מס, ירושלים תרצ"ה.
באטמן: לוחם בגלימה

| --- | --- |

כותרת הפתיחה
 מבוסס על:  דמותו של באטמן מאת בוב קיין וביל פינגר
 סוגה:  גיבורי-על הנפשה פילם נואר
 יוצרים:  ברוס טים
 מדבבים:  האמיש לינקלייטר ג'ייסון ווטקינס אריק מורגן סטיוארט קריסטל ג'וי בראון ג'ון דימאג'יו גארי אנתוני ויליאמס מישל סי. בונילה
 ארץ מקור:  ארצות הברית ארצות הברית
 שפות:  אנגלית 
 מספר עונות:  1 
 מספר פרקים:  10 
 הפקה
 מפיק:  אדמה אבו אדן אבו גבריאל סטריק
 מפיקים בפועל:  ברוס טים ג'יי ג'יי אברמס מאט ריבס אד ברובייקר ג'יימס טאקר דניאל פיפסקי רייצ'ל ראש ריץ' סם רג'יסטר
 חברת הפקה:  Bad Robot Productions 6th & Idaho Motion Picture Company אולפני די.סי האחים וורנר הנפשה Amazon MGM Studios
 עורכים:  מארק סטון
 מוזיקה:  פרדריק וידמן
 אורך פרק:  22–24 דקות
 שידור
 רשת שידור:  פריים וידאו
 תקופת שידור מקורית:  1 באוגוסט 2024 – הווה 
 קישורים חיצוניים
 אתר רשמי
 דף התוכנית ב-IMDb
 
באטמן: לוחם בגלימה (באנגלית: Batman: Caped Crusader) היא סדרת הנפשה אמריקאית המבוססת על דמותו של באטמן מבית DC קומיקס.
הסדרה שודרה לראשונה ב-1 באוגוסט 2024 בשירות הזרמת המדיה "פריים וידאו", ועלילתה מעבדת מחדש את מיתוס דמותו של באטמן כסיפור פשע נוארי, תוך התמקדות בברוס ויין הצעיר בשלביה המוקדמים של לחימתו בפשע כלוחם פורע-חוק בגות'אם סיטי ובחינת נושאים הקשורים שחיתות ופשע, תוך שאיבת השראה מחוברות הקומיקס של "באטמן" משנות ה-40 ושנות ה-60.
עם עלייתה לשידור, זכתה הסדרה לשבחים על מבנה עלילתה המהודק וההתעמקות במניעיהם הפסיכולוגיים של דמויותיה, כמו כן על הטון האפל שלה ותיאור דמותו המורכבת ורבת-הרבדים של באטמן, דבר שלתחושת המבקרים הבדיל אותה באופן ניכר מעיבודים קודמים שנעשו לדמות.
רקע עלילתי

עלילתה של הסדרה מעבדת מחדש את מיתוס דמותו של באטמן כסיפור פשע נוארי, תוך התמקדות במאפייניה הבלשיים של הדמות, ומתרחשת בגות'אם סיטי האפלה, השואבת השראה מסיפורי "באטמן" משנות ה-40 ושנות ה-60. הסדרה מציגה את דמותו של ברוס ויין הצעיר הנמצא בשלביה הראשונים של לחימתו בפשע, ובוחנת את מאבקיו בשחיתות והפשיעה הגוברת בעיר, המושפעים מכוח משטרה מושחת ומאבקי כוח פנימיים בין הכנופיות השונות. שלא כמו בעיבודים קודמים שנעשו לדמות, הסדרה מדגישה ביתר שאת את הנימה הקודרת והמהורהרת שבדמותו של באטמן, הנמצא הפעם "בשורה אחת" לצד דמויות משניות, בעוד שדמויות אחרות, ובהן פרשנויות חדשות לאויביו הקלאסיים, כמו קאטוומן ופני חימר; ובני בריתו, כמו ברברה גורדון, מקבלים תפקידים בולטים יותר במסגרת העלילה. בנוסף, בניגוד לעיבודים מונפשים קודמים שנעשו לדמות, הסדרה מתמקדת במקרים בלשיים אפיזודיים שנאגדים לסיפור מסגרת גדול יותר במהלך העונה.
צוות המדבבים והדמויות > דמויות ראשיות

האמיש לינקלייטר – ברוס ויין / באטמן
סנטינו ברנרד – ברוס ויין, בצעירותו.
ג'ייסון ווטקינס – אלפרד פניוורת'
אריק מורגן סטיוארט – ג'יימס "ג'ים" גורדון
קריסטל ג'וי בראון – ברברה גורדון
ג'ון דימאג'יו – הארווי בולוק
גארי אנתוני ויליאמס – ארנולד פלאס
מישל סי. בונילה – רנה מונטויה
צוות המדבבים והדמויות > דמויות משניות

ג'יימי צ'ונג – ד"ר הארלין קווינזל / הארלי קווין
דידריך באדר – הארווי דנט / דו-פרצוף
באמפר רובינסון – לוציוס פוקס
טום קני – ג'ו ריגר / פיירבאג; איל אובריאן
סדריק יארברו – רופרט ת'ורן; וילון ג'ונס; לינטון מידנייט
רוג'ר קרייג סמית' – ג'ים קוריגן; פלויד לוטון
גריי דליסל – ג'ולי מדיסון; לויס ליין
ויליאם סאלירס – ראש העיר ג'סופ
יורי לוונטל – הבלש אריק כהן
קורי ברטון – ג'ק ריידר
וינסנט פיאצה – טוני זיטו
ג'ייסון מרסדן – גורמן
ג'יימס ארנולד טיילור – מרקוס דרייבר
קימברלי ברוקס – רומי צ'נדלר
צוות המדבבים והדמויות > דמויות אורחות

כריסטינה ריצ'י – סלינה קייל / קאטוומן
ריד סקוט – אונומטופיה
דן דונוהו – בזיל קרלו / פני חימר
מקנה גרייס – נטליה נייט / נוקטורנה
טובי סטיבנס – ג'ים קראדוק / ג'נטלמן גוסט
מיני דרייבר – אוסוולדה קובלפוט / הפינגווין
דייוויד קרומהולץ – פלטשר דמינג
היילי ג'ואל אוסמנט – אנטון נייט
פול שייר – האחים ארון ורונלד קובלפוט
ג'קי הופמן – גרטה
דייוויד קיי – ויליאם הייסטינגס
ג'ים פירי – אמרסון קולינס
פיטר ג'סופ – מולר
ג'ף בנט – ג'ק אלמן
לייסי צ'ברט – איבון פרנסס
דונה לין צ'מפלין – לזלי תומפקינס
ג'ולייט דוננפילד – קארי
אימרי מקוי – סטפי
קרטר רוקווד – דיקי
הנרי ויכטר – ג'ייס
סונג-וון צ'ו – מאט מיליגן
ג'וש קיטון – מתיו ת'ורן
קארי וולגרן – מגי קיין
בנוסף, דמויותיהם של ג'ו צ'יל והג'וקר מופיעים בהופעת קמע; אם כי את דמותו של הג'וקר מדבב שחקן לא מוכר.
הפקה > פיתוח

אולפני "האחים וורנר הנפשה" פנו למפיק ברוס טים עם הרעיון להפיק מחדש את "באטמן: איש העטלף" (1992–1995) כהמשך לאירועי "הרפתקאות באטמן החדשות" (1997–1999), אך טים סירב לפתח סדרת המשך לסדרת האנימציה. עם זאת, לאחר דיון עם ג'יימס טאקר בנוגע להצעה, נזכר טים במספר רעיונות שהיו לו עבור סדרת ההנפשה שלא יצאו לפועל בשל מגבלות הקשורות בגיל קהל היעד, מה שעורר בו השראה לפתח סדרה חדשה המבוססת על הרעיונות הללו. טים, שהחליט לעבוד עם טאקר על הסדרה החדשה, התבשר מאוחר יותר על ידי האולפנים כי הבמאים ג'יי ג'יי אברהמס ומאט ריבס מעוניינים לעבוד איתו על סדרת "באטמן" חדשה. בעקבות בשורה זו, הציג טים בפני שני הבמאים את רעיונותיו עבור הסדרה החדשה, מה שהרשים את ריבס ואברהמס, שהחליטו להצטרף לפיתוח והפקת הסדרה.
במאי 2021, הוכרז שסדרת ההנפשה תעלה לשידור בערוץ "Cartoon Network" ובשירות הזרמת המדיה "Max". על הפקתה בפועל יופקד טים, וכי העונה הראשונה תכלול עשרה פרקים. בינואר 2022, הוכרז כי הקומיקסאי אד ברובייקר ישמש כתסריטאי ראשי וכמפיק בפועל של הסדרה; ברובייקר הסכים לעבוד על הסדרה בשל אהבתו ל"באטמן: איש העטלף", ובמקור פנה לטים לעבוד על הסדרה כתסריטאי עצמאי, מתוך מחשבה שחדר התסריטאים כבר התמלא. במקום זאת, טים שכר אותו כתסריטאי ראשי. מפיקים בפועל נוספים כוללים את טאקר, דניאל פיפסקי, רייצ'ל ראש ריץ' וסם רג'יסטר.
באוגוסט 2022, דווח כי הפקת הסדרה לא תתקדם עוד עבור שירות "Max", אלא תימכר לשירות אחר, ועל פי הדיווחים שירותי הזרמת המדיה המתחרות "אפל TV פלוס", "הולו" ו"נטפליקס" היו אלו שהתעניינו בקנייתה. בספטמבר 2022, הוצאה הסדרה רשמית למכרז הצעות. במרץ 2023, הוכרז כי הפקת הסדרה נקנתה על ידי שירות "פריים וידאו", שחידשה אותה לעונה שנייה. בנוסף, נמסר כי בעקבות שביתת גילדת הסופרים של אמריקה ב-2023 ואילוצים הקשורים ללוח הזמנים שלו, ברובייקר לא ישוב להפקת העונה השנייה.
הפקה > כתיבה

תהליך הכתיבה של העונה הראשונה החל ב-2022. הסדרה כוללת תרומות של סופרים כמו גרג רוקה, מארק ברנרדין, האלי גרוס, ג'ייס ריצ'י, אדמה אבו ואדן אבו. רוקה כתב במיוחד את הפרק השני. ביוני 2024, חשף ג'יי. מ. דמאטיס שהוא כבר כתב פרק עבור עונתה השנייה של הסדרה. ריבס, אברהמס וטים תיארו את הסדרה כ"המשך למיתולוגיה של באטמן", והמפיק בפועל סם רג'יסטר אמר שהסדרה תלך בעקבות "המורשת פורצת-הדרך" של "באטמן: איש העטלף" במטרה לעצב מחדש את תפיסת הקהל בנוגע למיתולוגיה של באטמן באופן דומה למה שעשתה סדרת האנימציה.
מבחינה סגנונית, עלילת הסדרה מתרחשת ושואהבת השראה רבה משנות ה-40 של המאה ה-20, תקופה שהוחלט על ידי המפיקים להשתמש בה כדרך להבחין בין הסדרה לסדרה המונפשת המקורית. תסריטאי הסדרה השתמשו גם בסרטים וגם בחוברות הקומיקס של "באטמן" שיצאו באותה תקופה כמקורות השראה עבור תיאור ועיצוב הדמויות, במיוחד עבור דמויותיהם של קאטוומן ופני חימר. בנוסף, שואבת עלילת הסדרה השראה מיוחדת מסרטי נואר, מכיוון שטאקר הוא ממעריצי הסוגה וברצונו היה ליישם סוגה זו בסדרה על מנת ליצור פרשנות של הדמות שטרם נעשתה במדיה המונפשת.
ברובייקר הצהיר כי הסדרה תהיה בעלת טון אפל יותר, אך תמשיך לפנות לקהל צעיר, חרף עיסוקה והתמקדותה בפתרון תעלומות רצח ובנטיותיו של באטמן להרס עצמי. הצהרה זו אושרה מחדש במהלך פסטיבל הסרטים של אנסי 2023 על ידי סגן נשיא "האחים וורנר הנפשה", פיטר ג'ירארדי, שציין שהסדרה מיועדת לקהל מבוגר יותר, מה שנתן לטים חופש יצירתי יותר מאשר סדרת ההנפשה המקורית, שם הוא נאלץ לצנזר חלק מרעיונותיו המקוריים. טים ציין שחלק מהאלמנטים בסדרה מוחזרו מרעיונות שעלו בראשו במהלך פיתוח סדרת ההנפשה המקורית, כמו "הגרסה המבולבלת הזו של באטמן, שהוא מאוד מרוחק וכמעט לא-אנושי".
הפקה > ליהוק

באוגוסט 2022, חשף דידריך באדר כי הוא דיבב דמות עבור הסדרה. ביוני 2024, נחשף רשמית צוות המדבבים של הסדרה, שכלל בין היתר את האמיש לינקלייטר בדמותו של באטמן ואת באדר בדמותו של דו-פרצוף.
הפקה > הנפשה ופוסט פרודקשן

שירותי ההנפשה עבור הפקת הסדרה סופקו על ידי "Studio IAM" ו-"Studio Grida". ג'יימס טאקר שב להפקת הסדרה כמעצב הדמויות לאחר שעבד בעבר בחברת הנפשה אחרת של DC קומיקס. שלב הפוסט-פרודקשן של הסדרה החל בינואר 2024, כאשר קאטים ראשוניים של חלק מהפרקים כבר הושלמו כבר אז. עיצוב הדמויות של הסדרה נוצר בהשראת הדמויות מחוברות הקומיקס שפורסמו בשנות ה-30, בהם האנימטורים השתמשו כ"נקודת מוצא" על מנת להבדיל את הדמויות ממקביליהן בעיבודים קודמים.
שידור

קטע מונפש ראשון מתוך הסדרה הוצג במהלך פסטיבל האנימציה הבינלאומי של אנסי בשנת 2023. במקור, התעתדה הסדרה לעלות לשידור בשירות הזרמת המדיה "Max", עם זאת, זכויות הפצתה ושידורה נמכרו לשירות "פריים וידאו", שקבעה את תאריך עלייתה לשידור ב-1 באוגוסט 2024. לסדרה אושרה הפקת עונה שנייה, אם כי טרם נמסר על מועד עלייתה לשידור.
ביקורות

הסדרה זכתה לציון 98% באתר הביקורות "Rotten Tomatoes", על בסיס 54 ביקורות, עם דירוג ממוצע של 7.6/10. באתר הביקורות המשוקללות "Metacritic", קיבלה הסדרה את הציון 73/100 על בסיס 16 ביקורות, דבר המצביע על "ביקורות חיוביות לרוב".
בן גיבונס מהאתר "ScreenRant" העניק לסדרה שלושה כוכבים מתוך חמישה, ושיבח את הסדרה על ביצועיהם של צוות השחקנים ועל האמנות ועלילתה. עם זאת, גיבונס ציין כי עלילת הסדרה יכולה הייתה להפיק תועלת מזמן מסך נוסף עבור באטמן והרגיש שהעונה בת 10 הפרקים הייתה קצרה מדי עבור סדרת הנפשה. בביקורת שכתב עבור "GamesRadar", העניק בראדלי ראסל לסדרה ארבעה מתוך חמישה כוכבים, ושיבח אותה כעיבוד מחודש וסולידי שמזכירה ברוחה את "באטמן: איש העטלף", אך בכל זאת טען כי לסדרה חסרה את העומק הרגשי והאלמנטים הבולטים של קודמתה.
פרסים ומועמדויות

| שנה | פרס | קטגוריה | תוצאה | מקור |
| --- | --- | --- | --- | --- |
| 2025 | פרס סאטורן | סדרת הטלוויזיה המונפשת או הספיישל הטוב ביותר | מועמדות |  |
ארתור – דמויות

ארתור (באנגלית: Arthur) היא סדרת אנימציה לילדים אשר מופקת בשיתוף פעולה קנדי-אמריקאי. הסדרה מבוססת על סדרת ספרי ילדים מצליחה שנכתבה ואוירה על ידי מארק בראון. הסדרה מופקת על ידי אולפני קוקי ג'אר ומשודרת בארצות-הברית בערוץ PBS החל מ-2 בספטמבר 1996 ועד היום. בישראל הסדרה משודרת בערוץ הילדים משנת 1997 וכיום משודרת בערוץ לוגי, רק למנויי Partner tv ומנויי סלקום טיוי. הסדרה משודרת כיום ב-82 מדינות ברחבי העולם. בישראל זכתה הסדרה לפופולריות רבה, וזכתה 5 פעמים ברציפות בתואר "סדרת השנה" בטקס נבחרי הילדים שמארגן ערוץ הילדים בכל שנה.
משפחת ריד > ארתור ריד

ארתור ריד (או בשמו המלא ארתור טימוטי ריד; באנגלית: Arthur Timothy Read) הוא שנבוב דמוי אנוש, דמות בדיונית, הראשית בסדרה.
הוא הופיע לראשונה בספר "האף של ארתור" מ-1976, ולראשונה בטלוויזיה בפרק הראשון "העיניים של ארתור". הוא מדובב באנגלית כיום על ידי דרו אדקינס. בגרסה העברית הוא דובב בעבר על ידי דבי בסרגליק עד פטירתה ואחרי כן על ידי שירי גדני.
ארתור הוא תלמיד בבית הספר היסודי של עירו, לייקוד. ארתור לובש סוודר צהוב ונועל נעליים אדומות-לבנות. אוהב לנגן בפסנתר.
ארתור מוכר לילדים ולמבוגרים ברחבי העולם. פסל בדמותו מוצג בגג הכניסה למוזיאון הילדים בבוסטון.
משפחת ריד > חבר

חבר (באנגלית: Pal) הוא כלבו של ארתור. הופיע לראשונה בספר "הכלב החדש של ארתור". לברדור צהבהב בעל קולר אדום. אוהב לאכול בשר. מתקשר בעיקר עם קייט ובעלי החיים האחרים. אויבו בנפש של נמו. (החתול של פרנסין)
לאורך הגרסה העברית דובב על ידי מדבבים רבים (אלי לולאי, יהויכין פרידלנדר, קובי אשל ועפרון אטקין) אך כיום על ידי דור סרוגו.
משפחת ריד > גילי ריד

גילי ריד (או בשמה המלא גליה-דורה לאונרה ריד; באנגלית: Dora Winifred) היא שנבובית דמוית אנוש, דמות בדיונית.
היא הופיעה לראשונה בספר "האף של ארתור". היא מדובבת בגרסה העברית על ידי אור אזולאי. גילי היא אחת הדמויות היחידות בסדרה שהמדבב שלהן לא הוחלף במהלך השנים.
גילי היא תלמידת גן ילדים שגילה הוא 4 אך במהלך הסדרה חוגגת את יום הולדתה ה-5.
גילי נתפסת בעיני חבריה כחברותית אך מעט שתלטנית. מרבה להציק לאחיה הגדול ארתור.
משפחת ריד > קייט ריד

אחותם הפעוטה בת השנה של ארתור וגילי. אף על פי שמדובר בתינוקת, קייט בכל זאת מסוגלת לדבר עם בעלי חיים ועם חברים דמיוניים, אך מאבדת יכולת זו עם התבגרותה. קייט מאוד רגישה ואוהבת לעזור. בחלק מהפרקים היא רק נוכחת ומצייצת, ובחלק אחר היא מדברת עם כלבים או תינוקות. קייט מדברת בשפת התינוקות ואינה מדברת כמו כולם אף יש רגעים המדברת מילים אחדות בכל הסדרה. היא קיבלה את מבנה הראש שלה מדייוויד. דובבה במשך השנים על ידי דבי בסרגליק, אור אזולאי ואורלי קטן. בגרסה העברית של הפרקים הראשונים בעברית נקראה "קייטי".
משפחת ריד > דייוויד ריד

דייוויד ריד (או בשמו המלא: דייוויד ל. ריד; באנגלית: David Read) הוא שנבוב דמוי אנוש, דמות בדיונית. דייוויד הוא אביהם של ארתור, גילי וקייטי, הבעל של ג'יין והבן של ת'ורה. דייוויד הוא בעל של חברת קייטרינג עצמאית שאותה הוא מנהל במוסכו. הוא הופיע לראשונה בספר "האף של ארתור".
הוא מדובב בגרסה העברית על ידי יהויכין פרידלנדר עד עונה 20, ומאותה עונה על ידי סער בדישי ובגרסה האנגלית על ידי ברוס דנימור.
משפחת ריד > ג'יין ריד

ג'יין ריד (באנגלית: Jane Read) היא שנבובית דמוית אנוש, דמות בדיונית. ג'יין היא אמם של ארתור, גילי וקייטי, רעייתו של דייוויד וביתו של דייב. ג'יין היא רואת חשבונות, שעובדת בעיקר בשביל אד קרוסוואיר, אביה של מופי. היא הופיעה לראשונה בספר "האף של ארתור".
בתחילת הגרסה העברית דובבה על ידי טלי גוטפריד, בהמשך על ידי מיכל צפיר ומעונה 20 על ידי ענת ניב.
משפחת ריד > ת'ורה ריד

ת'ורה ריד (באנגלית: Thora Read) היא שנבובית דמוית אנוש, דמות בדיונית. ת'ורה היא הסבתא של ארתור, גילי וקייט. אמו של דייוויד וחמתה של ג'יין. ת'ורה מוצגת כבשלנית לא טובה, אך מוצגת כבעלת הרבה כישרונות, למשל במשחק גולות. לאורך הסדרה דובבה על ידי מדבבות רבות (מרית יפה, דבי בסרגליק, מיכל צפיר) אך כיום על ידי אורלי קטן.
אוהבת לשחק בבינגו.
משפחת ריד > קילר

קילר (באנגלית: Killer) היא כלבתה של ת'ורה. היא הופיעה לראשונה בסדרת הטלוויזיה, בפרק "הכלבה החדשה של סבתא ת'ורה". כלבת ג'ק ראסל טרייר גזעית בהירה, בעלת קולר אדום. בשל אופייה הקשוח ונטייתה לנשוך, ננטשה מספר פעמים על ידי בעליה הקודמים וביקרה פעמים רבות במכלאה, עד שאומצה על ידי סבתא ת'ורה.
משפחת ריד > דייב

דייב (באנגלית: Dave) הוא שנבוב דמוי אנוש, דמות בדיונית. הסבא של ארתור, גילי וקייט. אביה של ג'יין וחמו של דייוויד. סבא דייב כבר זקן ועייף, עובד בחווה כל היום ללא עזרה מכיוון שהוא מתעקש לעשות זאת לבד. הוא נרדם בכל עת ונהנה לשחק דמקה עם נכדיו. מדובב בעברית על ידי יהויכין פרידלנדר.
חבריו של ארתור > בסטר בקסטר

בסטר בקסטר (באנגלית: Buster Baxter) הוא ארנב דמוי אנוש, דמות בדיונית, ואחת הדמויות הראשיות בסדרה.
הוא הופיע לראשונה בספר "האף של ארתור". הוא מדובב בגרסה העברית על יד אור אזולאי עד עונה 20, ומאותה עונה הוענק לבאסטר קול גברי על ידי גילן שחף והוחזר לבאסטר קול נשי בעונות האחרונות של הסדרה על ידי אור אזולאי. 
בסטר תלמיד בבית הספר היסודי של עירו אלווד, לייקוד.
לבסטר חיבה והערצה לחייזרים ואוכל. והוא החבר הכי טוב של ארתור.
הוריו התגרשו כאשר היה בן 4.
לאמו קוראים בטסי.
חבריו של ארתור > פרנסין פרנסקי

פרנסין פרנסקי (או בשמה המלא פרנסין אליס פרנסקי; באנגלית: Francine Alice Frensky) היא קופה דמוית אנוש, דמות בדיונית, יהודייה רפורמית, ואחת הדמויות הראשיות בסדרה. היא הופיעה לראשונה בספר "האף של ארתור". היא דובבה בעבר בגרסה העברית על ידי טלי גוטפריד, וכיום היא מדובבת על ידי אורלי קטן. לעיתים חבריה מכנים אותה "פה גדול", והיא נתפסת בעיניהם שתלטנית. ספורטאית מצטיינת ומשחקת במגוון סוגי ספורט. למשל כדורגל, כדורסל, טניס, פוטבול, בייסבול ועוד.
יש לה אחות גדולה בשם קתרין.
היא החברה הכי טובה של מופי.
חבריו של ארתור > מופי קרוסוואייר

מופי קרוסוואייר (או בשמה המלא מארי אליס קרוסוואייר; באנגלית: Mary Alice "Muffy" Crosswire) היא קופה דמוית אנוש. ואחת הדמויות הראשיות בסדרה. היא הופיעה לראשונה בספר "ארתור ופרנסין האמיתיים". היא מדובבת בגרסה העברית על ידי אור אזולאי ומעונה 20 על ידי אלונה אלכסנדר. מופי היא עשירה וגאוותנית. חובבת אופנה וסטייל, ובעלת חוש עסקי. מתנהגת בצורה בוגרת מאוד על אף גילה הצעיר. אביה, אד קרוסוואייר, מנהל את סוכנות הרכב "מנועי קרוסוואייר".
לבושה האופייני הוא שמלה סגולה, ומתחתיה חולצה. בנוסף לזה היא גורבת גרביים לבנים ונעלי בובה חומות/שחורות. יש לה משרת, נהג ואח ששמו צ׳יפ שלומד בקולג׳.
היא החברה הכי טובה של פרנסין. בפרקים הראשונים היו למופי זוג שיניים בולטות שנעלמו בהמשך.
חבריו של ארתור > אלן פאוורס

אלן פאוורס (או בכינויו מוח; באנגלית: The Brain) הוא דב חום דמוי אנוש ואחת הדמויות הראשיות בסדרה. הוא הופיע לראשונה בספר "ארתור הולך למחנה". הוא דובב בגרסה העברית בעבר על ידי מרית יפה ובהמשך על ידי מיכל צפיר, ובעונה 20 הוענק לו קול גברי על ידי איטן גרינברג והוחזר לו קול נשי בעונות האחרונות של הסדרה על ידי מיכל צפיר.
אלן מכונה על ידי חבריו "מוח" משום שהוא חכם יותר מכולם, ואף תיקן את מורם מספר פעמים. בנוסף, אלן מוכר מדי פעם בחנות הגלידה של אמו. בעקבות הידע הרב שלו הוא נתפס מדי פעם על חבריו כ"נודניק". עם זאת, הוא פוחד ממים.
לבושו האופייני הוא חולצה אפורה, מכנסיים חומים, נעליים חומות וגופיה מתחת לחולצתו. באחד הפרקים התגלה שגם הוא בוגר משאר החברים בשנה כמו פרונלה והוא נשאר שנה בגן כיוון שלא היה מוכן לבית הספר מבחינה רגשית. אפרו אמריקני שהוא ומשפחתו חוגגים את חג הקוונזאה.
חבריו של ארתור > בינקי ברנס

בינקי ברנס (או בשמו המלא שלי "בינקי" ברנס; באנגלית: Shelley "Binky" Barnes) הוא כלב בולדוג דמוי אנוש, ואחת הדמויות הראשיות בסדרה. הוא הופיע לראשונה בספר "האחד באפריל של ארתור". הוא דובב בעבר על ידי מרית יפה וכיום על ידי אורלי קטן.
בינקי הוא בריון גדל ממדים, שמסתיר לב זהב. בינקי אוהב חיות ובמיוחד פרפרים רוקד בלט ואף מנגן בקלרינט. למרות תדמיתו כבריון נראה באחד הפרקים בוכה כאשר ארתור מבקש ממנו להכות בו ובורח. בנוסף, בינקי חבר ב"חבורת הקשוחים" שמקבלת סטיגמה של "בריוני בית הספר".
לבינקי הייתה בעבר אלרגיה לבוטנים.
בגרסה העברית של הפרקים הראשונים של הסדרה נקרא "בָנקי"
לבושו האופייני הוא חולצה כתומה מכופתרת, מכנסיים כחולים, חגורה בצבע תכלת ונעליים חומות.
חבריו של ארתור > פרונלה דייגן

פרונלה דייגן (באנגלית: Prunell Deegan) היא כלבת פודל דמוית אנוש. פרונלה היא תלמידת כיתה ד' הגדולה מכל חבריה בשנה. היא מתעמלת קבוע ביוגה עם אמה מידי בוקר. בגרסה העברית של הפרקים הראשונים בסדרה נקראת "פרוני".
לפרונלה חברה עיוורת בשם מריה, המשותף לשתיים הוא חיבה לפנטזיה ולסדרת הספרים "הנרי סקריוור" המהווה פרודיה לסדרת ספרי "הארי פוטר".
חבריו של ארתור > ג'ורג' לנגרן

ג'ורג' לנגרן (באנגלית: George Lundgren) הוא אייל דמוי אנוש. ג'ורג' הוא חברו של ארתור.
לג'ורג' יש דיסלקסיה, הוא מתאפיין בביישנות רבה, למרות זאת הוא נרמז כאחד מחבריו הטובים של ארתור אחרי בסטר. בנוסף, יש לג'ורג' חבר אוטיסט, קארל, הלוקה בתסמונת אספרגר. ג'ורג' מתמחה בנוסף לכל בנגרות והכי מצטיין בזאת בכיתתו.

באחד הפרקים חשב שחבריו אינו אוהבים אותו, בעקבות כך הם ארגנו לו מסיבה. בסרט "החג המושלם של ארתור" רואים את המשפחה של ג'ורג' חוגגת את יום לוסיה הקדושה (Saint Lucy's Day), חג סקנדינבי, המרמז על מוצאו.
לבושו האופייני של ג'ורג' הוא חולצה מכופתרת, מכנסיים כחולים ונעלי ספורט (הדומות מעט לאלו של ארתור).
ג'ורג' דובב על ידי מיכל צפיר ובמשך מספר פרקים על ידי קובי אשל.
החבר הכי טוב של פרן. אחת הדמויות הראשונות שהתחילו כדמויות רקע, ובהמשך התגבשה אישיותם.
חבריו של ארתור > לדונה קומפסון

לדונה קומפסון (באנגלית: Ladonna Compson) היא ארנבת דמוית אנוש. מוצאה הוא לואיזיאנה. יש לה אח בשם באד.
היא הופיעה לראשונה בפרק "מבוסס על סיפור אמיתי". בפרק היא עוברת ממגוריה בלואיזיאנה לאלווד, והופכת לשכנה של ארתור וגילי. היא מרבה לספר סיפורים, כאשר רובם דמיוניים. בנוסף, את החורף הראשון שלה חוותה באלווד. בביתה לא מצויה טלוויזיה, ובאחד הפרקים לאחר שהיא צופה בטלוויזיה בביתו של ארתור, היא נהיית מרותקת ממנה וזאת כנראה הסיבה.
לבושה האופייני הוא סוודר ירוק, מכנסיים כחולים ונעליים סגולות בהירות.
לדונה דובבה על ידי לורן סביר.
חבריו של ארתור > פרן וולטרס

פרן וולטרס (באנגלית: Fern Walters) היא כלבה דמוית אנוש, חברתו לכיתה של ארתור.
לפרן כישרון מיוחד - כתיבת סיפורים, במיוחד סיפורי אימה. בעונה ה-17 קיבלה מחסום כתיבה והעתיקה סיפורים מלדונה. מוצגת כביישנית ושקטה.
לבושה האופייני הוא חולצה מכופתרת סגולה, מכנסיים צהובים, פפיון אדום על הראש ונעליים שחורות בהירות. היא דובבה בעבר על ידי מרית יפה ועד עונה 20 על ידי מיכל צפיר ומאותה עונה על ידי אלונה אלכסנדר.
החברה הכי טובה של ג'ורג'. אחת הדמויות הראשונות שהתחילו כדמויות רקע, ובהמשך התגבשה אישיותם.
חבריו של ארתור > סו-אלן ארמסטרונג

סו-אלן ארמסטרונג באנגלית: Sue Ellen Armstrong) היא חתולה דמוית אנוש, דמות בדיונית. היא חברתו של ארתור. סו-אלן היא נמוכה.
סו-אלן טיילה ברחבי העולם עם הוריה, ויש לה ידע נרחב במדינות העולם ומנהגייה של כל מדינה. לעיתים קשוחה ושתלטנית כלפי חברייה, ובריוני בית הספר אף פוחדים ממנה. טובה בקראטה.
לבושה האופייני הוא שתי קוקיות שמלה כחולה וג'קט מכופר עם נעליים אדומות. היא דובבה על ידי מרית יפה ובהמשך היא דובבה על ידי אורלי קטן, בפרק אחד על ידי שירי גדני ובעונה 20 על ידי לורן סביר. אחת הדמויות הראשונות שהתחילו כדמויות רקע, ובהמשך התגבשה אישיותם.
החברים של גילי > התאומים טיבל

טימי וטומי טיבל (באנגלית: Timmy and Tommy Tibble) הם דובים דמוי אנוש, דמות בדיונית. התאומים טיבל בני 5, הם שובבים, רעים ומרושעים מאוד הם מרגיזים ומתעללים בכל אחד כאוות נפשם ואוהבים לעשות פשע ובריונות בגן. טימי לובש צעיף כחול וטומי לובש צעיף אדום. הם חיים יחד עם סבתם, הוריהם מטיילים ברחבי העולם ונותנים להם מזכרות ומתנות. הם אוהבים להציק לגילי.
החברים של גילי > אמילי

אמילי (באנגלית: Emily) היא ארנבת דמוית אנוש, דמות בדיונית. החברה הכי טובה של גילי, בת 5, מומחית בהתעלמות, ובקיאה בתרבות הצרפתית. הוריה נסעו לטייל בעולם בדומה לתאומים טיבל, ונשארה עם המטפלת הצרפתייה שלה מארי הלן. בחלק מהפרקים, עולה שגילי מקנאה בה על כך.
לבושה האופייני הוא עד עונה 6 שמלה פרחונית אדומה, והחל מעונה 6 שמלה פרחונית כחולה. וכמו כן, גם תסרוקתה הוחלף, שעד עונה 6 היה לה שיער קצוץ בלונדיני עם סרט במרכז, ומעונה 6 והילך הוא הוחלפה בקארה.
החברים של גילי > ג'יימס

ג'יימס (באנגלית: James MacDonald) הוא ארנב דמוי אנוש. בן 4, אחיה של מולי. ילד ביישן וממושקף, נמצא בגן של גילי.
החברים של גילי > באד קומפסון

באד הוא ארנב דמוי אנוש. הוא אחיה הקטן של לדונה. הצטרף בעונה 15 ומאז אחד מחבריה הכי טובים בולטים של גילי. יש לו דינוזאור צעצוע שהוא גם חברו הדמיוני-ראפטי. נוהג לחבוש כובע מצחייה אדום.
צוות בית הספר > נייג'ל עכבר

נייג'ל עכבר ידוע בכינויו: מר עכבר (באנגלית: Nigel Ratburn) הוא עכבר דמוי אנוש. נייג'ל הוא המורה של הכיתה של ארתור.
לבושו האופייני הוא חליפה ירוקה מכופתרת, עניבה אדומה ונעליים חומות.
יש לו חזות מאיימת עקב שיעורי-הבית הרבים שהוא נותן בהשוואה למורות של הכיתות המקבילות, מר עכבר הוא מזל תאומים והוא מתנדב לעשות תיאטרון בובות לילדים. הוא מאוד אוהב עוגות, ומוכן להצטרף לכל אירוע הכולל עוגה. יש לו אחות העונה לשם "עמליה עכבר", שהחליפה אותו בבית הספר כשהיה חולה.
בפרק הראשון של העונה ה-22 התגלה כי הוא הומוסקסואל, והתחתן עם שנבוב בשם פטריק.
צוות בית הספר > מר מוריס

ג'ון מוריס (באנגלית: John Morris) הוא אב הבית לשעבר של בית ספר לייקווד, כלב דמוי אנוש. עבר לחיות יחד עם בתו ברוזוול שבניו מקסיקו לאחר ששבר את רגלו בשרפה בבית הספר. מר מוריס דובר פורטוגזית וגם היה מאלף כלבים.
צוות בית הספר > פרנסיס האני

פרנסיס האני (באנגלית: Francis Haney) הוא דוב דמוי אנוש, מנהל בית הספר. פרנסיס סובל מדיסלקסיה, כאשר שוחח עם בינקי לאחר מעשה שגרם בבית ספר, גילה את חלומו לטפס על הרי האלפים.
צוות בית הספר > לאה מקריידי

שרה מקריידי (באנגלית: Leah MacGrady) חתולה דמוית אנוש. עובדת בקפיטריה של בית הספר לייקווד, אישה חכמה שמדברת בפתגמים.
מקריידי נתפסת כאהובה ואדיבה בידי תלמידי בית הספר בו עובדת ומכריה מכיוון שעוזרת ומקשיבה לכל בעיותיהם. כאשר חלתה במחלת הסרטן איבדה את שיערה בעקבותיה, מכריה נרתמו לעזרתה בדאגה לה כמו בסידור ביתה ובקניות, בנוסף פרנסין ארגנה בשיתוף לאנס ארמסטרונג מרוץ אופניים למענה. חברה טובה של סבתא ת'ורה לבינגו. מנגנת בקלידים.
לבושה האופייני הוא מכנסיים צהובות, ז'קט ורוד מכופתר ונעליים כחולות. נקראת על ידי התלמידים גברת מקריידי.
צוות בית הספר > גברת מורגן

גברת מורגן - דביבונה דמוית אנוש, הגננת של גילי. עד עונה 20 שבה הדמויות עולות כיתה.